Document ID: 32007R0054

RÅDETS FORORDNING (EF) Nr. 54/2007
af 22. januar 2007
om ændring af forordning (EØF) nr. 3030/93 om den fælles ordning for indførsel af visse tekstilvarer med oprindelse i tredjelande
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1)
Fra den 1. januar 2007 tæller Den Europæiske Union to nye medlemsstater, Rumænien og Bulgarien. Tiltrædelsesaktens artikel 6, stk. 7, fastsætter, at de kvantitative restriktioner, som Fællesskabet anvender på import af tekstilvarer og beklædningsgenstande, skal tilpasses for at tage hensyn til de nye medlemsstaters tiltrædelse af Fællesskabet. De kvantitative restriktioner for import i det udvidede Fællesskab af visse tekstilvarer fra tredjelande bør derfor tilpasses, således at de også omfatter importen til de to nye medlemsstater. Derfor er det nødvendigt at foretage ændringer i Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (1).
(2)
For at undgå at udvidelsen af Fællesskabet får begrænsende virkninger på samhandelen, er det hensigtsmæssigt ved ændringen af mængderne at anvende en metode, hvorefter der tages hensyn til den traditionelle import i de nye medlemsstater ved tilpasningen af de nye kontingentniveauer. En formel bestående af gennemsnittet for de sidste tre års import i de to nye medlemsstater med oprindelse i tredjelande vil give et passende billede af de historiske handelsstrømme. En vækstrate er blevet tilføjet. Årene 2003-2005 er valgt som de mest signifikante år, da de giver de seneste oplysninger om de to nye medlemsstaters import af tekstilvarer og beklædningsgenstande.
(3)
Bilag V og VII til forordning (EØF) nr. 3030/93 bør derfor ændres, så de indeholder de kontingentniveauer, der er gældende fra datoen for udvidelsen, den 1. januar 2007.
(4)
Alle bestemmelser i forordning (EØF) nr. 3030/93 bør tilpasses, så de kan finde anvendelse på import til de nye medlemsstater; de nye medlemsstaters initialer bør følgelig indføjes i bilag III.
(5)
Forordning (EØF) nr. 3030/93 bør ændres tilsvarende -
UDSTEDT FØLGENDE FORORDNING:
Artikel 1
I forordning (EØF) nr. 3030/93 foretages følgende ændringer:
1)
Artikel 2, stk. 9, affattes således:
»9. Ved overgang til fri omsætning i en af de nye medlemsstater, som tiltræder Den Europæiske Union den 1. januar 2007, nemlig Rumænien og Bulgarien, er tekstilvarer, der er undergivet kvantitative lofter eller tilsyn i Fællesskabet, og som er afsendt før den 1. januar 2007 og indføres i de to nye medlemsstater den 1. januar 2007 eller senere, undergivet forelæggelse af en importbevilling. En sådan importbevilling indrømmes automatisk og uden kvantitative begrænsninger af de kompetente myndigheder i den pågældende medlemsstat, når der forelægges tilstrækkeligt bevis, såsom et konnossement, for, at varerne er blevet afsendt før den 1. januar 2007.
Sådanne bevillinger meddeles til Kommissionen.«
2)
I artikel 5, affattes stk. 2 således:
»Ved overgang til fri omsætning er tekstilvarer, der er afsendt fra en af de medlemsstater, der tiltræder De Europæiske Fællesskaber den 1. januar 2007, til et bestemmelsessted uden for Det Europæiske Fællesskab til forarbejdning før den 1. januar 2007, og som genindføres i den samme medlemsstat på eller efter den pågældende dato, ikke undergivet kvantitative lofter eller krav om importbevillinger, når der forelægges et tilstrækkeligt bevis såsom eksportangivelsen. De kompetente myndigheder i den pågældende medlemsstat indsender oplysninger om den pågældende import til Kommissionen.«
3)
I bilag III affattes artikel 28, stk. 6, andet led, således:
»-
to bogstaver som betegnelse for bestemmelsesmedlemsstaten eller en gruppe af sådanne medlemsstater, som følger:
AT
=
Østrig
BG
=
Bulgarien
BL
=
Benelux
CY
=
Cypern
CZ
=
Tjekkiet
DE
=
Tyskland
DK
=
Danmark
EE
=
Estland
GR
=
Grækenland
ES
=
Spanien
FI
=
Finland
FR
=
Frankrig
GB
=
Det Forenede Kongerige
HU
=
Ungarn
IE
=
Irland
IT
=
Italien
LT
=
Litauen
LV
=
Letland
MT
=
Malta
PL
=
Polen
PT
=
Portugal
RO
=
Rumænien
SE
=
Sverige
SI
=
Slovenien
SK
=
Slovakiet«
4)
Bilag V erstattes med teksten i del A i bilaget til denne forordning.
5)
I bilag VII erstattes tabellen med tabellen i del B i bilaget til denne forordning.
Artikel 2
Denne forordning træder i kraft på dagen for offentliggørelsen.
Den anvendes fra den 1. januar 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. januar 2007.

Labels: 18
3
1